***- Nota de premsa - 21/11/2016***

**Un investigador de l’IRBLleida i CIBERES és el guanyador del Premi a l’Investigador Jove 2016 de la Societat Americana del Tòrax pel seu treball d’investigació en el desenvolupament de la medicina de precisió en l’apnea del son**

* **La iniciativa de la Societat Americana del Tòrax reconeix els joves investigadors amb una destacada trajectòria científica emergent, en l'àmbit de l'estudi de les malalties respiratòries**.
* **El Premi s'ha lliurat recentment a Bangkok, Tailàndia, amb motiu de la celebració del *21st Congress of the Asian Pacific Society of Respirology.***

Manuel Sánchez de la Torre del Grup de Recerca Translacional en Medicina Respiratòria de l'Institut de Recerca Biomèdica de Lleida Fundació Dr. Pifarré (IRBLleida) i del Centro de Investigación Biomédica en Red de Enfermedades Respiratorias (CIBERES), que lidera Ferran Barbé, ha estat guardonat per la Societat Americana del Tòrax com a *ATS Young Researcher* 2016. Aquest guardó reconeix els investigadors emergents amb més projecció en la investigació en l'àmbit de les malalties respiratòries. La Societat Americana del Tòrax és l'associació mèdica líder al món, amb més de 15.000 membres, dedicada a promoure el coneixement clínic i científic de les malalties respiratòries.

Sánchez de la Torre ha estat reconegut pels seus treballs científics, pioners en el desenvolupament i l’aplicació de medicina de precisió en l'apnea del son. Aquests treballs han permès el desenvolupament d'una tecnologia diagnòstica, basada en l'anàlisi de marcadors epigenètics, per a la predicció de la resposta clínica dels pacients amb apnea del son al tractament amb pressió positiva contínua en la via aèria, tractament habitual per a aquesta malaltia.

El Premi s’ha entregat recentment al *21st Congress of the Asian Pacific Society of Respirology*, congrés celebrat a Bangkok, Tailàndia.

Més informació:

<http://www.apsresp.org/scholarships/yi.html>

<http://content.onlinejacc.org/article.aspx?articleid=2430619>

Text: Comunicació i Premsa IRBLleida